P. Obrimčák, poslanec: (2008-04-02):
Nakoľko ako primátora mesta a zároveň aj poslanca Národnej rady navrhovaný zákon sa ma dotýka ako zriaďovateľa škôl a školských zariadení a zároveň ako občana, poslanca, ktorému záleží na úrovni výchovy a vzdelávania občanov, ktorých na takomto významnom fóre zastupujem. Hneď úvodom by som vás chcel požiadať, aby sme sa na celú problematiku riešenú návrhom pozerali apoliticky, nakoľko plánované zmeny v oblasti vzdelávania sa dotknú všetkých občanov nášho štátu bez ohľadu na ich sympatie alebo nesympatie k príslušným politickým parlamentným stranám. Treba si uvedomiť, že navrhovaný zákon má za cieľ komplexne riešiť nielen obsahovú stránku výchovy a vzdelávania, ale aj celú organizáciu vzdelávacieho procesu v materských školách, v  základných školách, na stredných školách, v jazykových školách, v základných umeleckých školách, v školských zariadeniach  a, samozrejme, aj v špeciálnych školách a v špeciálnych školských zariadeniach. Jeho cieľom je zrovnoprávnenie postavenia škôl a školských zariadení bez rozdielu zriaďovateľa, a to nielen v oblasti obsahu výchovy a vzdelávania, ale aj v dosiahnutom vzdelaní, vo funkcii úloh a postavení školskej samosprávy, úloh ich zriaďovateľov a čiastočne aj ich financovaním. Základnými zmenami, ktorými by malo prejsť naše školstvo, je vzdelávanie prostredníctvom dvojúrovňových modelov vzdelávacích programov, a to štátnym vzdelávacím programom a školským vzdelávacím programom. V školských zariadeniach to bude prostredníctvom výchovných programov. Táto zmena v podstate vytvára legislatívny priestor na tvorbu samotnej obsahovej prestavby, ktorá je však druhotným výsledkom predkladaného návrhu zákona. Ďalšou ambíciou návrhu je zavedenie jednotného systému vzdelávania cudzích jazykov, kde sa zavádza vyučovanie prvého cudzieho jazyka od tretieho ročníka základnej školy a druhého cudzieho jazyka od šiesteho ročníka základnej školy. Cieľom je odstrániť súčasný nesúlad vyučovania cudzích jazykov v základných a stredných školách, kde žiaci stredných škôl sa začínajú učiť cudzí jazyk vždy od začiatku. Týmto krokom sa stráca drahocenný čas a potláčajú sa vedomostné aktivity u žiakov, ktorí konkrétny jazyk ovládajú na dostatočne kvalitatívnej úrovni. Návrh na zníženie počtu žiakov v triedach je požiadavka odbornej a laickej verejnosti už niekoľko rokov, nakoľko súčasné počty žiakov v triedach sú vysoké nato, ak by sa chceli uplatniť nové metódy a formy práce alebo individuálny prístup žiakov i vo vzdelávaní. Jednoducho na túto formu vzdelávania nie je v súčasnej dobe časový ani obsahový priestor. Zaradenie materskej školy, jazykovej školy a základnej školy do sústavy škôl je úplne logické, nakoľko sú to všetko školy a poskytujú stupeň vzdelania porovnateľný s medzinárodnou klasifikáciou ISED. Obdobne logicky vychádza aj zrušenie šesťročných gymnázií a regulácia osemročných gymnázií, nakoľko gymnáziá sa nám v posledných rokoch rozmnožili ako huby po daždi a naša spoločnosť má problém s uplatnením týchto žiakov v praxi a v ich ďalšom štúdiu. Nehovoriac o nedostatku žiakov, ktorí by sa vzdelávali v strojárenských alebo v iných príbuzných oblastiach. Vytvára sa jednotná stredná odborná škola, ktorá bude poskytovať vzdelávanie prostredníctvom samostatných vzdelávacích programov, ktoré v súčasnosti poskytujú stredné odborné školy, stredné odborné učilištia a učilištia. Týmto krokom sa sleduje aj spopulárnenie štúdia na týchto stredných školách. Zavádza sa bezplatná výchova a vzdelávanie detí v materských školách v poslednom roku pred začiatkom plnenia povinnej školskej dochádzky, ktorou sa chce riešiť zvýšenie zaškolenosti najmä detí zo sociálne znevýhodneného prostredia s následným zlepšením dosiahnutých výchovno-vzdelávacích výsledkov najmä na prvom stupni základnej školy. Nie menej závažnými sú návrhy na posilnenie riadenia a kontroly škôl a školských zariadení orgánmi miestnej štátnej správy na úseku školstva štátnou školskou inšpekciou a zriaďovateľmi škôl a školských zariadení. Pri riešení takej závažnej problematiky, ako sú štátne vzdelávacie programy, považujem za veľmi pozitívne deklarovanie spolupráce pri ich tvorbe so zamestnávateľskými zväzmi, ktoré sú konečnými odberateľmi žiakov do samotnej praxe. Záverom by som chcel vyzdvihnúť snahu predkladateľov zákona o komplexné riešenie viacerých problematík, ktoré v súčasnosti rieši zákon č. 29/1984 Zb. o sústave základných a stredných škôl (školský zákon) v znení neskorších predpisov, zákon č. 279/1993 Z. z. o školských zariadeniach v znení neskorších predpisov a niekoľko desiatok vykonávacích predpisov. Vzhľadom na uvedené množstvo všeobecne záväzných právnych predpisov by som chcel oponovať kritikom, že zákon je príliš rozsiahly a podrobný. Ak má byť dobrý a postihovať danú problematiku v celej šírke a hĺbke, musí byť tak obsiahly. V opačnom prípade by to bola iba povrchná, nič neriešiaca legislatívna úprava problematiky výchovy a vzdelávania v regionálnom školstve. Ďakujem vám za pozornosť.